REPUBLIKA SRBIJA

Odbor za dijasporu i Srbe u regionu

09 Broj: 06-2/192-15

08. maj 2015. godine

B e o g r a d

Z A P I S N I K

SA DESETE SEDNICE ODBORA ZA DIJASPORU I SRBE U REGIONU

Sednica je održana u četvrtak, 7**. maja 2015**. godine u sali IV Doma Narodne skupštine sa početkom u **13.00 časova**.

Sednicom je predsedavao je dr Janko Veselinović, predsednik Odbora.

Sednici su prisustvovali: Miodrag Linta, zamenik predsednika Odbora i članovi: Milan Stevanović, prof. dr Marko Atlagić, Nebojša Berić, Nenad Nikolić, dr Aleksandar Peranović, Bratimir Vasiljević, , Dušan Stupar, Siniša Maksimović, Marjana Maraš, Milorad Stošić, i Aleksandar Čotrić i zamenici članova: Aleksandar Marković i Nevena Stojanović.

Sa sednice opravdano odsutni: dr Branko Đurović, Jovana Jovanović, Milan Đurica i Marija Jevđić.

Pored članova Odbora sednici su prisustvovali i uzeli učešća u radu: Dragan Momčilović, pomoćnik ministra Ministarstva spoljnih poslova i dr Ljiljana Nikšić, načelnik Odeljenja za migracionu politiku, dijasporu i socijalne sporazume. Početku sednice su prisustvovali Dušan Gligorijević, urednik programa za dijasporu Radio Beograda Prvi program i Zorana Bokan, urednica i voditelj emisije „Večeras zajedno“. Specijalan povod prisustva gostiju iz Radio Beograda 1. programa je što se 8. maja navršava 45 godina postojanja i emitovanja emisije „Večeras zajedno“, emisije namenjene našoj dijaspori, zbog čega im je predsednik Odbora u ime Odbora za dijasporu i Srbe u regionu uručio zahvalnice za predano praćenje položaja naše dijaspore i Srba u regionu i 45. godina emitovanja emisije posvećene životu i stvaralaštvu naše dijaspore i vezama Srba u rasejanju sa matičnom kulturom u Srbiji.

Predsedavajući je pozdravio sve prisutne i u elektronskom sistemu konstatovao da postoji kvorum za rad i odlučivanje i u vezi sa predloženim sledećim

D n e v n i m r e d o m:

1.Informacija o razlozima i posledicama neizbora direktora Uprave za saradnju s dijasporom i Srbima u regionu,

2.Razmatranje predloga o izradi baze podataka naše dijaspore

3.Izveštaj predsednika Odbora dr Janka Veselinovića o poseti Republici Sloveniji u periodu od 13. do 15. marta 2015. godine

4. Informacija o poseti i razgovoru sa studentima srpskog porekla iz regiona, koji studiraju u Beogradu u okviru Programa Vlade RS: „Srbija za Srbe iz regiona“

5.Razmatranje molbe za podršku 20. evropskoj smotri srpskog folklora dijaspore i Srba u regionu, koja se održava u periodu od 22. do 24. maja 2015. godine u Beogradu

6. Upoznavanje sa stavom Skupštine Samouprave Srba u Mađarskoj u vezi položaja srpskih medija u Mađarskoj

7.Informacija o poseti i razgovorru sa predstavnicima srpske omladine iz Hrvatske

8.Razno

predsedavajući je predložio da se zbog efikasnosti rada najpre razmotre tačke koje su u predlogu i to: 3, 4, 5, 6 i 7, a potom da se razmatraju predložene tačke 1 i 2 .

Nakon sprovedenog glasanja Odbor je jednoglasno podržao dnevni red sa ovako predloženim redosledom razmatranja tačaka.

Pre prelaska na rad po tačkama dnevnog reda, jednoglasno je usvojen zapisnik sa devete sednice Odbora.

S obzirom da je Izveštaj predsednika Odbora dr Janka Veselinovića o poseti Republici Sloveniji u periodu od 13. do 15. marta 2015. godine blagovremeno dostavljen članovima Odbora na upoznavanje i da niko od članova nije imao primedbi i pitanja, pristupilo se glasanju, nakon čega je konstatovano da je jednoglasno Izveštaj podržan.

U okviru tačke Informacija o poseti i razgovoru sa studentima srpskog porekla iz regiona, koji studiraju u Begradu u okviru Programa Vlade RS: „Srbija za Srbe iz regiona“ članovima Odbora je blagovremeno dostavljena beleška, kao i molba za podršku Odbora za osnivanje „Srpske akademske mreže Sv. Jovan Vladimir“, koja bi studentima iz Programa Vlade pomagala u kominikaciji kako sa institucijama u Srbiji, tako i u povezivanju sa ostalim studentima u matici i regionu. Odbor je jednoglasno dao podršku za osnivanje „Srpske akademske mreže Sv. Jovan Vladimir“

Sa molbom za podršku 20. evropskoj smotri srpskog folklora dijaspore i Srba u regionu, koja se održava u periodu od 22. do 24. maja 2015. godine u Beogradu članovi Odbora su se, takođe blagovremeno upoznali, a predsedavajući je dao još nekoliko pojašnjenja, prvenstveno da se ovde ne radi o molbi za finansijsku podršku, jer je takva vrsta podrške obezbeđena ispred Saveza srpskog folklora Švajcarske, kao i da se evropska smotra srpskog folklora dijaspore i Srba u regionu svake godine održava u različitim gradovima Evrope i da će ove godine biti održan u Beogradu. Pošto se niko nije javljao za reč povodom ove tačke dnevnog reda, pristupilo se glasanju i Odbor je jednoglasno dao podršku održavanju 20. evropske smotre srpskog folklora dijaspore i Srba u regionu.

Nakon glasanja po ovoj tački dnevnog reda, predsedavajući je podsetio da su svi članovi Odbora blagovremeno dobili dopis kojim je Samouprava Srba iz Mađarske poslala informaciju radi upoznavanja Odbora sa stavom Skupštine SSM u vezi sa položajem srpskih medija u Mađarskoj. U okviru ove tačke predsedavajući je obavestio članove da je u okviru delegacije Odbora za spoljne poslove, bio u zvaničnoj poseti parlamentu Mađarske u periodu od 4.-5. maja 2015. godine i da se tada sreo i razgovarao sa predstavnicima Samouprave Srba iz Mađarske, koji su tom prilikom izdvojili pitanje otežanog informisanja srpske manjine na maternjem jeziku,a koje se pojavilo promenom kanala i termina emitovanja emisije „Srpski ekran“ . Naime, ova emisija se ranije emitovala utorkom u 14.00 časova na Prvom kanalu nacionalne mađarske TV, a od 15. marta ove godine se emituje u praktično nevidljivom terminu u 6.00 časova ujutro na TV kanalu „Dunav“. Time je gledanost emisije drastično smanjena, od nekada 40 hiljada gledalaca po emisiji na svega nekoliko hiljada. Predsedavajući je obavestio članove Odbora da je ovo pitanje bilo istaknuto u razgovorima sa zvaničnicima Republike Mađarske.

Nakon razmatranje ove tačke , predsedavajući je članove zamolio da se, ukoliko neko želi da se javi za reč po pitanju informacije o poseti i razgovoru sa predstavnicima srpske omladine iz Hrvatske. Kako nije bilo dodatnih pitanja, a sa sadržajem beleške sa sastanka su svi članovi blagovremeno upoznati, prešlo se na razmatranje naredne tačke.

Kada su u pitanju razlozi i posledice neizbora direktora Uprave za saradnju s dijasporom i Srbima u regionu, predsednik je dao nekoliko uvodnih napomena, podsećajući da je prošlo godinu dana od formiranja Vlade Republike Srbije i na činjenicu da Uprava za saradnju s dijasporom i Srbima u regionu, kao organ uprave u sastavu Ministarstva spoljnih poslova duže vremena nije bilo formirana, kao i da još uvek nije izabran njen direktor. Uzimajući u obzir značajan potencijal sa kojim Uprava raspolaže, s obzirom da još uvek nema direktora, predsedavajući je naglasio da se nameće pitanje da li su kapaciteti Uprave dovoljno i na pravi način iskorišćeni. Potom je dao reč g-dinu Draganu Momčiloviću, pomoćniku ministra spoljnih poslova, koji je informisao Odbor o radu i aktivnostima Ministarstva, kao i njihove saradnje sa Ministarstvom prosvete po pitanju unapređenja učenja srpskog jezika. Što se tiče ovog pitanja, Momočilović je rekao da su održani sastanci ova dva ministarstva i da je Ministarstvo prosvete u vezi sa idejom uvođenja elektronskog učenja srpskog jezika srpske dece u inostranstvu uputilo najpre upitnik roditeljima , kako bi se dobila precizna slika mogućnosti takvog funkcionisanja. Pomoćnik ministra je u daljem izlaganju ukazao na važnost i drugih aktivnosti Ministarstva spoljnih poslova kao što je pitanje evakuacije naših sugrađana, koji su se u određenim trenucima zatekli na teritorijama zemalja poput Sirije, Egipta, Libije, Iraka u vreme kada nisu postojale garancije za bezbednost njihovih života iz razloga trenutnih okolnosti u kojima su se te države našle. Pored ukazivanja na važnost aktivnosti Ministarstva u ovom domenu, on je pojasnio segmente važnosti konsultacija na bilateralnom nivou.

Dr Ljiljana Nikšić, načelnik Odeljenja za migracionu politiku, dijasporu i socijalne sporazume Ministarstva spoljnih poslova je u svom izlaganju istakla nekoliko bitnih elemenata vezanih za rad i aktivnosti Ministarstva i Odeljenja čiji je načelnik, ističući obim i složenost rada DKP, razvoj i unapređenje diplomatske mreže i njihov doprinos umrežavanju naše dijaspore. Ona je u razgovoru ukazala na važnost odabira ciljne grupe u dijaspori i izradu funkcionalne baze podataka o našoj dijaspori.

Miodrag Linta, zamenik predsednika Odbora je razgovoru podvukao važnost funkcionisanja nadležnih institucija i podsetio na važnost mreže diplomatsko-konzularnih predstavništava u svetu.

Pošto nije više bilo prijavljenih za diskusiju po ovoj tački dnevnog reda, na predlog predsedavajućeg usvojen je zaključak da se u Odbor obrati predsedniku Vlade RS i prvom potpredsedniku Vlade RS i ministru spoljnih poslova sa molbom da se radi rešavanja brojnih pitanja dijaspore i Srba u regionu hitno izabere direktor Uprave za saradnju s dijasporom i Srbima u regionu, kao organa u sastavu Ministarstva spoljnih poslova.

U okviru inicijative za izradu baze podatak naše dijaspore, predsedavaju je reč dao narodnom poslaniku Milanu Stevanoviću, članu Odbora, koji je u izlaganju ukazao na važnost izrade funkcionalne baze podataka naše dijaspore i pojasnio da je bitno odrediti ko će pripremati i ažurirati bazu, kao i da izrada bude vremenski oročena. S tim u vezi dao je nekoliko pojašnjenja o važnosti pilot projekta.

S obzirom da, po rečima dr Ljiljane Nikšić, MSP raspolaže izvesnim podacima naše dijaspore, na kraju diskusije po ovoj tački Odbor je usvojio zaključak da Ministarstvo spoljnih poslova u roku od 60 dana dostavi Odboru informaciju o podacima o našoj dijaspori, koji bi poslužili kao osnova za početak izrade baze podataka o našoj dijaspori.

Pod tačkom razno nije bilo prijavljenih za reč.

Sednica je završena u 14,20 časova.

Tonski snimak je sastavni deo ovog zapisnika.

SEKRETAR ODBORA PREDSEDNIK ODBORA

Vesna Matić Vukašinović Dr Janko Veselinović